Waarom word ons so kwaad? Mens kan jou woede bestuur - WelstandWelstand
Tuis / Advies / Waarom word ons so kwaad? Mens kan jou woede bestuur
Waarom word ons so kwaad? Mens kan jou woede bestuur
Dis ʼn natuurlike reaksie op frustrerende of waarneembaar bedreigende situasies. Dit kan ook ʼn sekondêre reaksie op hartseer, eensaamheid of vrees wees. Met woede as sodanig is daar nie fout nie, maar dit kan problematies raak indien dit te gereeld en in ʼn ernstige graad voorkom en nie op ʼn gesonde manier bestuur word nie. Woede kan ʼn negatiewe impak op jou verhoudings, lewensgehalte, fisieke en emosionele welstand hê.
Wat gee aanleiding tot woede?
Woede spruit voort uit hoe ons sekere situasies interpreteer en daarop reageer. Nie almal sal dieselfde op ʼn spesifieke situasie reageer nie. Die algemeenste snellers vir woede is wanneer ʼn mens:
– bedreig of aangeval word(fisies of verbaal);
– gefrustreerd, magteloos of weerloos voel;
– voel jy word onregverdig behandel;
– voel daar word nie aan jou verwagtinge voldoen nie;
– voel jou opinie word geminag of jou pogings word nie waardeer nie;
– voel jou emosies of besittings word nie gerespekteer nie;
– in ʼn situasie is waar jou geduld beproef word;
– hartseer of emosionele pyn beleef;
– fisies ongesteld voel (pyn, honger of ander ongemak);
– moeg of gespanne is;
– aan ʼn persoonlikheidsversteuring soos byvoorbeeld angs, depressie, bipolariteit of aandagafleibaarheid ly;
– ʼn onvervulde behoefte het wat jy sukkel om te kommunikeer;
– aan traumatiese of ander ontstellende gebeure herinner word wat jy sukkel om te verwerk;
– bekommerd is oor persoonlike probleme; en
– denkfoute maak.
Hoe bestuur ʼn mens jou woede?
Die oomblik wanneer iets jou woede sneller, is dit moeilik om dit in sy spore te stuit. Dit sal egter help indien jy hierdie emosie gou identifiseer wanneer dit kop uitsteek. Dit sal jou help om jou denke en gedagtes na ʼn meer konstruktiewe plek te herlei. Woede veroorsaak ʼn fisiese reaksie in die liggaam. Dit stel adrenalien, die veg-of-vlug-hormoon, vry, wat ʼn mens op konflik of gevaar voorberei. Dit het sekere fisieke reaksies tot gevolg: jou hartklop en asemhaling versnel, jy ervaar spanning reg deur jou liggaam, jy voel rusteloos, tik met jou voet op die vloer, bal jou vuiste en klem jou kakebeen en jy voel sweterig en bewerig. Die intensiteit van hierdie fisieke seine sal in verhouding wees tot die reaksie wat die situasie uitlok.
Tree terug en probeer tyd wen
Deur dit te doen, kan jy ʼn oombliklike woedeuitbarsting beperk of ten minste uitstel. Tel tot 10 of gaan stap ʼn entjie. Kontak iemand wat nie direk by die situasie betrokke is nie, soos ʼn familielid of vriend en deel jou gedagtes en emosies met die persoon. Dit kan jou help om die situasie te ontlont en om die rede vir hierdie intense emosies duidelik te identifiseer.
Pas die volgende woedebestuurstegnieke toe
Die sukses van die verskillende tegnieke sal van persoon tot persoon verskil. Beproef dit en stel vas wat die beste vir jou werk.
– Haal stadig en diep asem en bestee meer tyd aan uitasem as aan inasem.
– Verlig fisiese spanning deur elke liggaamsdeel vir 10 tellings in te span en dan te ontspan.
– Konsentrasietegnieke soos meditasie kan jou help om jou gedagtes te verskuif van dït wat woede sneller en op iets anders te fokus.
– Oefening: Fisiese aktiwiteite is ʼn uitstekende manier om van oortollige adrenalien ontslae te raak. Draf, ʼn flink stappie, of die beoefening van sport soos boks, judo of karate is uitstekende uitlaatkleppe vir aggressiewe of konfronterende emosies.
– Gebruik alternatiewe uitlaatkleppe vir woede soos om ʼn koerant aan flarde te skeur, ysblokkies (oor ʼn bad of buite) fyn te kap, ʼn kussing te slaan of in ʼn kussing te skree. Dit ontlont woede sonder dat jy iemand beseer of iets beskadig.
– Aktiwiteite wat jou aandag aflei, soos om op die maat van musiek te dans, ʼn ontspannende stort te geniet, iets te maak of te herstel, te skryf of skilder, of ʼn musiekinstrument te bespeel.
– Indien jy in gesprek wil tree met die persoon wat jou kwaad gemaak het, beplan vooraf wat jy wil sê; dit help om fokus te behou en verminder die kans op onbesonne woede. Fokus op oplossings eerder as op probleme – dit verminder die waarskynlikheid van ʼn woedende reaksie.
Mayo Clinic. https://www.mayoclinic.org/healthy-lifestyle/adult-health/in-depth/anger-management/art-20048149
Medical News Today. https://www.medicalnewstoday.com/articles/162035.php
South African Therapist. http://www.southafricantherapist.com/afrikaans/afrikaanse-artikels/hoekom-word-ons-so-kwaad